"L-imwiet f'Malta mill-Covid-19 qatt ma telgħu b'mod anomalu" Jgħid dan it-tabib Jean Karl Soler Minn Victor Vella Fl-aħħar jiem rajna rekord ta' każi f'pajjiżna. Rajna l-każi ta' Covid19 jitilgħu għal aktar minn 500 każ ġdid f'jum wieħed bl-awtoritajiet jaġixxu b'miżuri ta' restrizzjonijiet intiżi biex irażżnu l-imxija tal-virus. F'dan iż-żmien ukoll, hekk kif qed naraw li naqsu l-imwiet ta' anzjani li għandhom 'l fqu minn tmenin sena u dan hu attibwit għax dawn ingħataw it-tilqima, qed naraw imwiet f'etajiet iżgħar. Ma jistax jonqos li dan joħloq preokkupazzjoni fost ħafna nies. Ma setax jonqos li jkun hemm min jallarma. Tkellimna mat-tabib, Jean Karl Soler, fejn tkellem magħna dwar l-imwiet. Jgħidilna li "fl-opinjoni tiegħi l-imwiet f'Malta qatt ma kienu għoljin, anke jekk kellna każijiet ta' Covid19 fl-anzjani u fl-istituzzjonijiet. Kull mewt traġedja, imma mill-Euromomo naraw li l-imwiet f'Malta qatt ma telgħu b'mod anomalu, fl-ebda fażi tal-pandemija. Issa, għalkemm diversi pajjiżi qed jaraw iżjed każijiet, l-imwiet fl-Ewropa kollha qed jerġgħu għan-normal. "Forsi il-COVID-19 issa iktar infettiv imma inqas letali? Dan huwa dak li wieħed jistenna meta virus ġdid, li qabeż minn speċi għal ieħor, jinbidel biex ma joqtolx il-vittma, imma ikun iktar infettiv. Li żgur, wieħed ma jridx iħares biss lejn numri ta' każi, speċjalment li anke id-Dipartiment tas-Saħħa qed jgħid li t-test tal-PCR m'huwiex 100 fil-mija korrett. Jista' jkun pożittiv meta persuna tkun immuni u ma tkunx infettata. "Għalhekk, ir-rata ta mwiet li nieżla hija statistika ta' min jorbod fuqha, u tassew rassiguranti. Pubblikazzjonijiet riċenti qed juru effett tajjeb fuq in-numru tal-każijiet tal-miżuri soċjali, volontarji, u nuqqas ta kwalunkwe effett miżjud tal-miżuri iktar restrittivi. Għalhekk, wieħed m'għandux jagħlaq l-iskejjel jew il-postijiet tax-xogħol, speċjalment issa li l-imwiet qed jonqsu u it-temp idur għall-aħjar."